THAI ออก 7 มาตรการป้องกันไวรัสเมอร์ส เพิ่มความมั่นใจให้ผู้โดยสาร
THAI ออก 7 มาตรการป้องกันไวรัสเมอร์ส เพิ่มความมั่นใจให้ผู้โดยสาร
15 มิ.ย. 2558

นายจรัมพร โชติกเสถียร กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า ตามที่มีข่าวการแพร่ระบาดของโรคไวรัสเมอร์ส และการบินไทยได้ทำการบินไปยังบางประเทศที่มีความเสี่ยงนั้น เพื่อเป็นการเพิ่มความมั่นใจแก่ผู้โดยสาร บริษัทได้ออกมาตรการในการป้องกันโรคระบาดดังกล่าว โดยคำนึงถึงการให้บริการอากาศยาน รวมถึงความปลอดภัยของพนักงาน โดยบริษัทฯ ได้ดำเนินมาตรการป้องกันต่างๆ ดังนี้
          1. มาตรการคัดกรองในการตรวจรับผู้โดยสารและการบริการลูกค้าภาคพื้น อาทิ การสังเกตอาการผู้โดยสารก่อนการเช็คอิน หากจำเป็นผู้โดยสารต้องมีใบรับรองแพทย์
          2. มาตรการในการให้บริการบนเครื่องบิน อาทิ การเฝ้าระวัง สังเกตอาการของผู้โดยสารในระหว่างการเดินทาง
          3. มาตรการในการจัดเตรียมอากาศยานและฆ่าเชื้อโรค อาทิ การพ่นยาฆ่าเชื้อโรคภายในอากาศยานในระหว่างจอดที่สนามบิน
          4. มาตรการในการทำความสะอาดภายในอากาศยาน อาทิ การทำ Deep Cleaning และเพิ่มการทำความสะอาด 36 จุดสัมผัสภายในห้องโดยสาร
          5. มาตรการในการป้องกันและเฝ้าระวังสุขอนามัยของพนักงาน อาทิ การมีอุปกรณ์ป้องกันส่วนบุคคลประจำเครื่องบิน และการให้ความรู้ในการป้องกันสุขภาพแก่พนักงาน
          6. มาตรการด้านการรับขนส่งสินค้าและไปรษณียภัณฑ์ อาทิ เพิ่มมาตรการในการตรวจสอบบรรจุภัณฑ์และหลีกเลี่ยงการขนส่งสินค้าที่มีความเสี่ยง
          7. มาตรการด้านโภชนาการ อาทิ การคัดเลือกวัตถุดิบและวิธีการปรุงอาหารที่สะอาดได้มาตรฐาน และไม่มีความเสี่ยงต่อการเป็นพาหะของโรค
อนึ่ง ที่ผ่านมา บริษัทฯ ได้ดำเนินการออกมาตรการต่างๆ ในกรณีที่มีการระบาดของโรค ได้แก่ โรคระบาดซาร์ เมื่อปี พ.ศ. 2546 โรคระบาดไข้หวัดนก ในปี พ.ศ.2547 และการแพร่ระบาดของโรคไวรัสอีโบลา ในปี พ.ศ.2557 ซึ่งมาตรการต่างๆ ได้ผลดีและได้รับการชื่นชมจากองค์การอนามัยโลก (World Health Organization : WHO)
อย่างไรก็ตาม การบินไทยได้ประสานงานกับกระทรวงสาธารณสุข เพื่อติดตามสถานการณ์และมาตรการต่างๆ ของกระทรวงสาธารณสุขอย่างใกล้ชิด